༄༅། །རྩོད་བཟློག་གནམ་ལྕགས་འབྲུག་བརྒྱ་དགོད་པའི་ང་རོ་ཡོད།
གུ་རུ་པདྨ་སིདྡྷི་ཧཱུྃ། གྲངས་མེད་བསྐལ་པ་རྒྱ་མཚོར་སྙིང་སྟོབས་ཆེན་པོའི་གྲུ་བཅས་ཏེ། །བརྒལ་དཀའ་སྲིད་མཚོ་དུཿཁའི་རྦ་རླངས་འཁྲུག་ལས་ཕ་རོལ་ཕྱིན། །སྐུ་གསུམ་ཡིད་བཞིན་མཆོག་ལྡན་ལྷར་བཅས་འགྲོ་བའི་དེད་དཔོན་ཆེ། །རྣམ་འདྲེན་ཟས་གཙང་སྲས་ཀྱི་ཞབས་ལ་བྱང་ཆུབ་བར་དུ་འདུད། །རྒྱལ་ཀུན་མཁྱེན་བརྩེ་ནུས་པའི་རྣམ་རོལ་ལས། །ཐུབ་བསྟན་ཉིན་མོར་བྱེད་ལ་སྟོན་པ་དངོས། །གེ་སར་པདྨའི་རྩེ་ལས་ཉེར་སྤྲུལ་བ། །མཚོ་སྐྱེས་པདྨ་རྒྱལ་པོ་ཕྱག་གི་གནས། །གང་གི་རྗེས་འཇུག་སྙོམ་ལས་བྷུ་སུ་ཀུར། །འཆད་རྩོད་རྩོམ་པའི་ཁུར་གྱིས་དབེན་གནས་ཡང་། །ལོག་ལྟའི་མུན་པས་གཏིབས་པའི་སྐལ་ངན་དག །བརྩེ་བར་འདོར་བར་མ་ནུས་འདི་སྐད་སྤེལ། །མཁས་བཙུན་བཟང་ཕྱིར་རྒྱུ་འབྲས་བླང་དོར་ལ། །ཞིབ་མོར་དཔྱད་ན་ཐུབ་པའི་ལུང་དང་མཐུན། །ཆོས་སྤངས་སྒྲིབ་པས་སྦགས་ཀྱང་ཚུལ་འཆོས་ཀྱིས། །འཆད་རྩོད་རྩོམ་པར་འདོད་པ་བདུད་ཀྱི་ལས། །སྟོན་པའི་རྒྱལ་བ་འགྲན་བྲལ་ཨོ་རྒྱན་རྗེའི། །གསང་གསུམ་ཕྲིན་ལས་མི་ཟད་རྒྱན་འཁོར་ཆེའི། །སྤྱོད་ཡུལ་རྣམ་པར་འཕྲུལ་ལ་རྟོག་བརྟགས་ཀྱིས། །དགག་བསྒྲུབ་ནམ་མཁའི་ཚད་གཟུངས་ཇི་བཞིན་ནོ། །འོན་ཀྱང་ཐུན་མོང་མཛད་པ་འགའ་ཞིག་ལ། །ལོག་རྟོག་ཞུགས་འདིས་འགྲོ་བ་མང་པོ་དག །ལོག་པའི་ལམ་དུ་འཇུག་འདི་བཀག་ཕྱིར་དུ། །བདག་གི་ལྷག་བསམ་དག་པས་འདིར་བཤད་བྱ། །དེ་ཡང་རྒྱལ་བའི་བསྟན་པ་རིན་པོ་ཆེའི་བྱ་བ་མཛད་པ་ལ་གཞན་དྲིན་མི་འཇོག་པའི་མཁས་མཆོག་རྨེ་རུ་མཁན་ཆེན་ཕུན་ཚོགས་རྒྱལ་མཚན་པའི་ཞལ་སྔ་ནས་ཀྱིས་ཐང་ཡིག་ལ་དགོས་གནས་ཀྱི་གཞི་དག་འགོད་པར་མཛད་པའི་སྐབས། ཐོག་མར། རྒྱ་མ་གྲྭ་ཚང་གི་བླ་མ་རྩེ་བསྟུན་རོང་པའི་རབ་འབྱམས་པའི་ངག་བཀོད་ནས། དེ་རྗེས་ཉིད་རང་གིས་ཀྱང་དཔྱད་གཞི་འགའ་མཛད་པ་གཉིས་ལས། དང་པོར། བདེ་བ་ཅན་གྱི་ཞིང་བཀོད་སྐབས། རྒྱལ་བློན་མེད་པར་བཤད་ནས། དེ་རྗེས་འཁོར་ལོས་སྒྱུར་བའི་རྒྱལ་པོ་བཟང་པོ་མཆོག་ཅེས་པ་འགལ་ཞེ་ན། སྤྱིར་བདེ་ཅན་དག་པའི་ཞིང་ཁམས་ཡིན་པས། རྟག་བརྟན་ཐེར་ཟུག་གི་འཛིན་པ་མེད་པར་མདོ་རྒྱུད་ལས་བཤད་ཅིང་། དེ་མཚུངས་རྒྱལ་བློན་ཡོད་མེད་ཀྱང་གདུལ་བྱའི་དབང་གི་སྣ་ཚོགས་ཞིག་སྟེ། དཔེར་ན་རྗེ་བཙུན་གཙང་ཁ་པ་ཆེན་པོའི་བདེ་ཅན་ཞིང་བཀོད་ཀྱི་རྣམ་བཤད་ལས་ཀྱང་། སེམས་ཅན་བདེ་བ་ཅན་དུ་སྐྱེ་བའི་སྨོན་ལམ་བཏབ་པ་རྣམས་སྨོན་ལམ་གྱི་སྟོབས་ཀྱིས་ཞིང་དེར་སྐྱེ་ལ་ཐེ་ཚོམ་སྐྱེས་པ་རྣམས། མེ་ཏོག་སྦུབས་སུ་སྐྱེས་ཀྱང་ཡུན་རིང་པོར་ཁ་མི་བྱེ་བར་བཤད་པས། དེ་ཡང་བདེ་བ་ཅན་ན་སྡུག་བསྔལ་ཡོད་དམ་ཞེས་སྨྲའམ། ཁོ་བོས་བསམས་ན་དེ་དག་དྲང་ངེས་ལྡེམ་དགོངས་ཀྱི་དབང་གི་སྣ་ཚོགས་ཀྱི་སྤྱོད་ཡུལ་དུ་བལྟ་ཞིང་། ངེས་དོན་དུ། བདེ་བ་ཅན་ན་རྒྱལ་བློན་མེད་ཅེས་པ། ཕལ་པའི་རྒྱལ་བློན་ཁྲིམས་དང་ཁྲལ་འུ་ལག་སོགས་བྱེད་པའི་རིགས་དེ་འདྲ་མེད་པར་དགོངས་པ་ཡིན་ཏེ། གསང་བ་འདུས་པར། ཁྱོད་ཀྱིས་སྲོག་ཆགས་གསད་པར་བྱ། །རྫུན་གྱི་ཚིག་ཀྱང་སྨྲ་བར་བྱ། །ཞེས་སོགས་གསུངས་པ་ཡང་དངོས་བསྟན་དུ་ཁས་མི་ལེན་པ་དང་འདྲ། དཀྱིལ་འཁོར་གྱི་ལྷ་ལྟར་རྣམ་པ་གཙོ་འཁོར་དུ་བསྟན་ཀྱང་དོན་ལ་མཆོག་དམན་མེད་པའི་སྤྲུལ་པའི་རྒྱ་བློན་མེད་ཅེས་ཁས་མ་བླངས་ཏེ། འཁོར་ལོས་སྒྱུར་བའི་རྒྱལ་པོ་བཟང་པོ་མཆོག་ལྟ་བུ་ཡིན་ནོ། ༈ །གཉིས་པར། མྱང་འདས་ཀྱི་ཤེས་བྱེད་འགོད་པ་ན། བཅོམ་ལྡན་འདས་ལ་འོད་སྲུངས་དང་གཅུང་དགའ་བོ་མ་གཏོགས་ཞེས་ཀུན་དགའ་བོ་མེད་པར་བཤད་ན། དེའི་འཕྲོ་ལས། མ་འགགས་པ་དང་ཀུན་དགའ་བོ་རྣམས་ལ་ང་ནི་ཡོངས་སུ་མྱ་ངན་ལས་འདའོ་ཞེས་ཀུན་དགའ་བོ་ཡོད་པར་བཤད་པས། ཚིག་གཅིག་ལ་ཡང་འགལ་བ་གཉིས་འདུག །ཅེས་པའི་ལན་ནི། ཐང་ཡིག་ཏུ། བཅོམ་ལྡན་འདས་ལ། འོད་སྲུངས་དང་གཅུང་དགའ་བོ་མ་གཏོགས་པ། དགེ་སློང་གི་དགེ་འདུན་བརྒྱ་ཕྲག་བཅུས་བསྐོར་ནས། ཉེ་གནས་ཆེན་པོ། ཀ་ཏྱཱ་ཡ་ན་དང་། ཙུན་དྷ་དང་། ཀུན་དགའ་རྣམས་ལ་བཀའ་སྩལ་པ། ཞེས་བཤད་པ་མ་རྟོགས་མེད་པས། ཞིབ་ཏུ་མ་དཔྱད་པར་འོས་ཚོད་ཚིག་འཁྱམས་ཀྱི་དམ་ཆོས་སུན་ཕྱུང་བ་ལ་ཕན་ཡོན་ཅི་ཞིག་ཡོད། ལོག་རྟོག་ངན་པའི་སེམས་ཁོ་ནར་གྱུར་ཚེ་གཞུང་ལུགས་ཀུན་ལ་འགལ་འདུ་མང་བས་ཞི་བདེ་བྱང་ཆུབ་ཀྱི་སེམས་ལ་གནས་པར་མཛད་ན་ལེགས་ཏེ། སྤྱོད་འཇུག་ལས། ས་སྟེང་ཐམས་ཅད་ཀོ་གཡོག་ཏུ། །དེ་ལ་ཀོ་བས་ཅི་ལ་ལོངས། །ལྷམ་མཐིལ་ཙམ་གྱི་ཀོ་བས་ནི། །ས་འདི་ཐམས་ཅད་གཡོགས་དང་འདྲ། །ཞེས་དང་དོན། ཁྲོ་བའི་སེམས་གཅིག་ཆོམ་གྱུར་ན། །དགྲ་འདི་ཐམས་ཅད་ཐུལ་དང་འདྲ། །ཞེས་སོགས་གསུངས་པའི་ཕྱིར། ༈ གསུམ་པ། སྟོད་ལུང་དུ་ཕེབས་སྐབས། སྟོང་ལུང་གཞོང་པའི་བྲག་གདོང་ན་ཞེས། གཞོང་པ་ལྷ་ཆུ་བྲག་གདོང་ན་ཡོད་པར་བཤད་པས་མིང་ཙམ་གྱི་ཡང་མ་མཐོང་བ་འདུག་སྟེ། ཞེས་གསུངས་པ་དེ་ཡང་བབ་ཅོལ་གྱི་བཀའ་སྐྱོན་ཏེ། ཐང་ཡིག་ཏུ། སྟོད་ལུང་གཞོང་པའི་མདའ་རུ་མཇལ་ཙམ་ན། །དྲོད་བར་འདེབས་པའི་ཇ་ཆུ་མ་རྙེད་ནས། །ཨོ་རྒྱན་ཆེན་པོ་པདྨ་འབྱུང་གནས་ཀྱི། །སྟོད་ལུང་གཞོང་པའི་གདོང་ལ་ཕྱག་མཁར་བཙུགས། །ཞེས་གསུང་པ་མ་རྟོགས་བྲག་གདོང་ཞེས་མ་གསུངས་ལ། བྲག་གདོང་མ་གསུངས་ཕྱིན། གདོང་ཞེས་པ་སྤྱི་མཚན་ཡིན་མོད་བྲག་གདོང་དུ་ཁས་མ་བླངས་ཀྱང་བྲག་གདོང་ཞེས་སྨྲ་ཞེས་སྐུར་པ་འདེབས་ན་ཅི་བྱར་ཡོད། རང་ཉིད་ངན་པར་སྟོན་པའི་མཛད་པ་ཡིན་ན་ནི་སྨོས་མ་དགོས་ཏེ། འཇམ་དབྱངས་ས་པཎ་གྱིས། རང་དམའ་རང་གིས་མ་ཕབ་ན། །བརྒྱ་བྱིན་གྱིས་ཀྱང་ག་ལ་ཕེབས། །ཆུ་མིག་རང་ཉིད་མ་སྐམས་ན། །ས་ཡིས་མནན་ཀྱང་ནོན་མི་འགྱུར། །ཞེས་གསུང་པའི་ཕྱིར་རོ། ༈ །ཡང་བཞི་པ། རྒྱས་པ་འབུམ་ནི་ཀླུ་ཡུལ་གཏེར་དུ་སྦས། །ཉི་ཁྲི་བརྒྱ་བྱིན་ཡུལ་དུ་གཏེར་དུ་སྦས། །ཁྲི་པ་ལྷ་མིན་ཡུལ་དུ་གཏེར་དུ་སྦས། །ཞེས་བཤད་ན་དེའི་འོག་ཏུ། ཡུམ་སྲས་བཅུ་བདུན་མ་ལིའི་ཡུལ་དུ་སྦས༔ ཞེས་ཕྱི་མ་བཤད་ཙ་ན་སྔ་མ་བརྗེད་པའམ། ཡུམ་སྲས་བཅུ་བདུན་གྱི་མདོ་ངོས་མ་ཟིན་པ་གང་རུང་དུ་འགྱུར༔ ཞེས་པའི་ལན་ནི། ཡུམ་སྲས་བཅུ་བདུན་མ་ལིའི་ཡུལ་དུ་ཆ་ཚང་བར་སྦས་ཤིང་། གཞན་རྣམས་འདུལ་ཞིང་ཁ་འཐོར་བ་སོ་སོར་སྦས་པས་འགལ་བ་ཅི་ཡོད། འདི་ལ་ལུང་རིགས་ཀྱི་ལན་འདེབས་པའི་ཡུལ་དུ་གྱུར་པ་ཞིག་མི་འདུག་པས། ཕལ་གཏམ་ལྟར་བཤད་ན་ཐུགས་སུ་འབབ་པར་འགྱུར་ཏེ། གོ་རྒྱུ་མེད་པའི་གླང་པོ་ལ། །རྒྱལ་པོའི་བཀའ་ལས་དབྱུག་པ་བཙན། །ཞེས་གསུང་པའི་ཕྱིར། དཔེར་ན་ཁྱིམ་ཞིག་ན་བཀའ་འགྱུར་ཚར་གཅིག་དང་། འབུམ་ཚར་གཅིག་ཐོལ་དུ་ཡོད་པ་ཞིག་ན། བཀའ་འགྱུར་གྱི་ནང་ན་འབུམ་ཡོད་པས། ཁྱོད་ལ་འབུམ་ཐོལ་བ་མི་རིགས་ཞེས་གཤེའམ། འདི་ནི་དགོས་པ་ཉིན་སྐར་ལས་ཀྱང་ཉུང་བས་མཁས་པའི་སྒྲོས་མ་ཡིན་ནོ། །སྤྱིར་ཐུབ་པའི་གསུང་ལས། མཆོད་རྟེན་ས་དང་བྲག་དང་རི་སོགས་གཏེར་གནས་ལྷ་ཀླུ་སོགས་གཏེར་སྲུང་མདོ་སྡེ་སོགས་གཏེར་ཆོས་མ་འོངས་པ་ཅན་འབྱིན་ལུང་བསྟན་པས་གཏེར་སྟོན་སོགས་གསལ་པོར་བསྟན་པ་ཁོ་བོའི་བློ་གྲོས་ཀྱི་མིག་ཆུང་ངུས་བརྟགས་ཚེ་མཐོང་བས་སྤྱིར་ཟབ་གཏེར་དང་དགོས་གསུང་རབ་ལྷ་ཀླུ་མི་རྣམས་ཀྱི་གནས་སུ་གཏེར་དུ་སྦས་པ་འདི་ཡིད་ཆེས་ཀྱི་གནས་སུ་རྟོགས་ལ། དེ་ལྟ་བུའི་ཚུལ་རྣམས་རྒྱས་པར་མཉན་པར་འདོད་ན། ཁོ་བོ་ལ་བཀའ་འགྱུར་རོ་ཅོག་ཡོངས་སུ་རྫོགས་པའི་ལུང་རྒྱུན་ཡོད་པས། དེ་དག་གསན་ཕྱིར་སྤྱོད་ཅིག་དང་། ཐེ་ཚོམ་གྱི་འཆིང་བ་ལས་གྲོལ་ཞིང་། བགྲེས་ཁར་ཐུགས་བསྐྱེད་ཕུལ་དུ་ཕྱིན་པ་ཐོན་པར་འགྱུར་རོ། ༈ །ལྔ་པར་མཇལ་འཕྲད་དུས། ང་ནི་མངལ་སྐྱེས་མ་ཡིན་རྫུས་སྐྱེས་ཡིན། །རྒྱལ་པོ་མངལ་སྐྱེས་ཡིན་པས་ང་ཉིད་ཆེ། །ཞེས་བཤད་པས། བརྫུས་སྐྱེས་ཡིན་པ་ཙམ་གྱིས་ལྷག་ན། དམྱལ་བ་དང་ཡི་དྭགས་ཀྱང་ལྷག་པར་འགྱུར་ཞེས་དང་། དུས་གསུམ་སངས་རྒྱས་མངལ་སྒོ་འགྲིམ། །གྲངས་མེད་གསུམ་དུ་བསོད་ནམས་བསགས། །ཞེས་ཚེ་གཅིག་ལ་སངས་རྒྱས་པའི་སངས་རྒྱས་དེ། གྲངས་མེད་གསུམ་དུ་ཚོགས་བསགས་པའི་སངས་རྒྱས་ལས་ལྷག་པར་བཤད་འདུག་པས་དེ་གཉིས་ལ་མྱུར་བུལ་གྱི་ཁྱད་པར་ལོས་ཡོད། སངས་རྒྱས་ཟིན་པ་ལ་ལྷག་མི་ལྷག་གི་ཁྱད་པར་ནི་མེད། ཞེས་པའི་ལན་ནི། མངལ་སྐྱེས་དང་རྫུས་སྐྱེས་གཉིས། གདུལ་ཞིང་གི་དབང་ལས། སྐབས་འགར་མངལ་སྐྱེས་ལྷག་ཅིང་། སྐབས་འགར་བརྫུས་སྐྱེས་ལྷག་ཚུལ་སོགས་བཀག་པ་མེད་པར་ལུང་ལས་བཤད་ལ། སྐབས་འདིར་བོད་ཀྱི་འདྲེ་སྲིན་གདུག་ཅན་སོགས་འདུལ་ཕྱིར། དེ་དག་བརྫུས་སྐྱེས་མ་རྟོགས་མངལ་སྐྱེས་ཀྱིས་མི་ཐུལ་བ་ལ་དགོངས་ཏེ། བརྫུས་སྐྱེས་ཆེ་ཚུལ་གསུང་པ་ཡིན་ཏེ། སློབ་དཔོན་ཨཱརྱ་དེ་ཝ་མུ་སྟེགས་མ་ཁོལ་འདུལ་ཕྱིར་བརྫུས་སྐྱེས་སུ་བྱོན་པ་ལྟ་བུའོ། །ཡང་དམྱལ་བ་ཡི་དྭགས་ཐམས་ཅད་བརྫུས་སྐྱེས་ཡིན་པའི་མཐའ་ཡང་ཆོད་པར་མི་ནུས་ཏེ། ཡི་དྭགས་མཁའ་ལ་རྒྱུ་བའི་འབྱུང་པོ་མཐུ་བོ་ཆེ་བདུད་བཙན་རྒྱལ་པོ་སོགས་འགའ་ཞིག་ལ་རིགས་རུས་ཕ་མ་སོགས་ཡོད་པར་ལུང་ལས་བཤད་ཅིང་རིག་པ་ཚད་མས་ཀྱང་གྲུབ་པའི་ཕྱིར། ཡང་ཚེ་གཅིག་ལ་སངས་རྒྱས་པའི་སངས་རྒྱས་དེ་གྲངས་མེད་གསུམ་དུ་ཚོགས་བསགས་པའི་སངས་རྒྱས་ལས་ལྷག་ཅེས་པ་མིན། སྤྱིར་རྒྱུ་ལམ་གཉིས་ལམ་བྱེད་ཀྱི་དབང་ལས་དེ་གཉིས་སངས་རྒྱས་ཚུལ་གྱི་རྣམ་དབྱེ་བཤད་པ་ཙམ་ཡིན་ནོ། །དྲུག་པ། ཕྱི་རུ་ཉན་ཐོས་ཐེག་པ་རིམ་པ་དགུ་བཤད་པ་ལ་མི་འཐད་པ་མང་བ་ཞིག་འདུག །ཅེས་པའི་ལན་ནི། སྤྱིར་ཉན་ཐོས་ལ་སོགས་ཐེག་རིམ་དགུ་ཡོད་ཚུལ་བཤད་པ་ལས། ཉན་ཐོས་རང་ཐོག་ན་ཐེག་དགུ་ཡོད་ཅེས་མ་ཡིན་ནོ། །དེ་ལྟར་ཐེག་དགུའི་འཐད་པ་གྲངས་ངེས་སོགས་ལུང་རིགས་དང་སྦྱར་བ་རྒྱས་པར་བཤད་དུ་ཡོད་ཀྱང་། སྐབས་འདིར་རྩོད་པའི་དུས་ཡིན་ཅིང་། འཆད་པའི་དུས་མ་ཡིན་པས། སྐབས་སུ་མ་བབ་ཕྱིར་གསང་སྒྲོགས་སུ་འགྱུར་བས་རེ་ཞིག་བཞག་གོ ༈ །གཉིས་པ་མཁན་ཆེན་ཉིད་རང་གི་དགོས་གནད་ཀྱི་དང་པོར། བདེ་བ་ཅན་ན། ཉིན་དང་མཚན་གྱི་མིང་ཡང་མི་གྲགས་བཙལ་གྱིས་མི་རྙེད་པཿ ཞེས་ཉིན་མཚན་གྱི་ཐ་སྙད་མེད་པར་བཤད་ནས། ལེའུ་དེའི་འོག་ཙམ་ནཿ རྣམ་པར་དག་པའི་མེ་ཏོག་དེ་ཉིད་ལ༔ ཉིན་མཚན་རྒྱུན་དུ་ཐུན་བཟུང་བསྲུང་བར་གྱུར༔ སྤྲེལ་ལོ་དཔྱིད་ཟླ་ར་བའི་ཚེས་གཅིག་ཉིན༔ ཞེས་ཉིན་མཚན་བཤད་པ་དྲན་པས་མ་ཟིན་པ་འདྲ་བསམ། ཞེས་པའི་ལན་ནི། དྲན་པས་མ་ཟིན་པ་སུ་ལ་འབྱུང་འཆད་དཀའ་བ་སྟེ། སྤྱིར་བདེ་ཅན་ཞིང་བཀོད་ཀྱི་བགག་བཞག་མདོ་ཙམ་ཐོག་མ་ཉིད་དུ་སྨོས་ཟིན་པས་དེས་ཁྱབ་མོད། ཁྱད་པར་ཉིན་མཚན་གྱི་རྣམ་དབྱེ་ནི། མི་རྣམས་ལ་ཉིན་མཚན་འདི་ལྟར་དུ་སྣང་ལ། ལྷ་རྣམས་ལ་ཆོས་མངོན་པར་ཉི་མ་འཆར་ནུབ་སོགས་ཀྱི་ཉིན་མཚན་ལྷ་ལ་མེད་ཀྱང་། གཉིད་བྲོ་མི་བྲོ་སོགས་ཀྱི་ཉིན་མཚན་གྱི་དབྱེ་བ་བཤད་པའང་འདུག་ལ། གཞན་ཡང་འདུལ་ལུང་ལས། རྒྱལ་པོའི་ཁབ་ན་ཁྱིམ་བདག་ཤིན་ཏུ་བཟང་ཞེས་གསུང་བ་མུ་སྟེགས་ཀྱི་སྦྱིན་བདག་ཞིག་ཡོད་པ་དེའི་ཆུང་མ་ལ་མངལ་ཆགས་པའི་ཚེ། བཅོམ་ལྡན་འདས་ཕྱོགས་དེར་གཤེག་པ་མཐོང་ནས། གསོལ་པ། བདག་གི་མཆིས་འབྲང་འདི་ལ་བུ་བཙའམ། བུ་མོ་བཙའ་བར་འགྱུར། བཀའ་རྩལ་པ། བུ་སྐྱེ་སྟེ་རིགས་གསལ་བ་དང་། ལྷ་དང་མིའི་བདེ་བ་མྱོངས་ནས་ངའི་བསྟན་པ་ལ་རབ་ཏུ་བྱུང་སྟེ་དགྲ་བཅོམ་པར་འགྱུར་རོ། །ཞེས་གསུང་པས། གཅེར་བུ་པས་ཐོས་ཏེ་དེ་རྩིས་ལ་མཁས་པས་དེ་ལྟར་འབྱུང་བ་ཤེས་ཀྱང་། ལོག་པར་བསྒྱུར་ཏེ་བཤད་པས་ཁྱིམ་བདག་བསླད་དེ་ཆུང་མ་ལ་སྨན་མ་ཡིན་པ་སྦྱིན་ཤིང་བསྐུ་མཉེས་ཀྱང་། སེམས་ཅན་སྲིད་པ་ཐ་མ་པའི་མཐུས་མ་ཤི་བར། མཐར་ཆུང་མ་བསད་དེ་ཤི་བ་ལྟར་བྱས་ཏེ་ཕུང་པོ་དུར་ཁྲོད་དུ་བསྐྱལ་བའི་ཚེ། མེར་བསྲེགས་པས་ལྟེ་བའི་ཉེ་སྐོར་མ་ཚིག་པ་བཏོལ་ཏེ་པདྨའི་སྙིང་པོ་ལས་ཁྱེའུ་སྐྱེས་པ། སྟོན་པས་ལོངས་ཞེས་གསུངས་ཀྱང་། ཕ་མུ་སྟེགས་ཀྱིས་སླད་པས་མ་བླངས་པ། འཚོ་བྱེད་གཞོན་ནུའི་བླངས་ཏེ། གཟུགས་ཅན་སྙིང་པོས་བསྐྱངས་པ། ཆེར་སྐྱེས་པ་ན། ཕ་ཤི་ཞིང་ཁྱེའུ་མེ་སྐྱེས་ཀྱི་ཁྱིམ་གཟུང་བས། ཐུབ་པའི་ལུང་བཞིན་མིའི་དཔལ་མྱོང་བར་གྱུར་ལ། སྐབས་ཤིག །ཁྲུས་རས་རླུང་གིས་ཁྱེར་བ་རྒྱལ་པོའི་ཁང་ཐོག་ཏུ་ལྷུང་བ་ལྷའི་གོས་སུ་འཁྲུལ་པ་མེ་སྐྱེས་ཀྱི་ཡིན་པར་ཤེས་ཏེ། རྒྱུ་དེས་རྒྱལ་པོ་ལ་ཁྱིམ་བསྟན་པར་ཁས་བླངས་ཏེ། ཁྱིམ་དུ་རྒྱལ་པོ་གདན་དྲངས་པའི་ཚེ། ཕྱི་དང་བར་གྱི་བྲན་མོ་རྣམས་ཆུང་མ་ཡིན་མ་ཞེས་རྒྱལ་པོས་དྲིས་པ་ལ་བྲན་མོ་ཡིན་ཚུལ་བརྗོད་པ་དང་བར་སྒོའི་ནང་བཻ་ཌཱུརྱའི་གཞི་ལ་རི་མོ་སྣ་ཚོགས་ཀྱི་བཀྲ་བ། རྒྱལ་པོ་ཆུར་འཁྲུལ་བ་དང་། ཆུང་མས་རྒྱལ་པོ་ལ་ཕྱག་བྱས་པའི་ཚེ། རྒྱལ་པོའི་གོས་ལ་དུ་བའི་དྲི་བྲོ་བས་མཆི་མ་འཛག་པ་དང་། དེ་ལྟ་བུའི་མི་ལས་འདས་པར་དཔལ་འབྱོར་གྱི། མེ་སྐྱེས་ཀྱི་ཁྱིམ་དུ་ཞག་བདུན་འདས་ཀྱང་། རྒྱལ་པོ་ཞག་གཅིག་ལས་མ་སོང་སྙམ་པའི་ཚེ། བློན་པོ་རྣམས་ཀྱི་སྦྲན་ཏེ་མ་སྐྱེས་དགྲ་ཡབ་གདན་འདྲེན་དུ་བཏང་བས། རྒྱལ་པོས་བུ་ཁྱོད་ཀྱི་ཞག་གཅིག་གི་བྱ་བ་ཡང་མི་བྱེད་དམ། མ་སྐྱེས་དགྲས་སྨྲས་པ། ཞག་བདུན་འདས་སོ། །རྒྱལ་པོས་མི་སྐྱེས་ལ་སྨྲས་པ། ཞག་བདུན་ཡིན་ནམ་ཡིན་ལགས་སོ། །ཞེས་ཤེས། མེ་སྐྱེས་ཀྱིས་སྨྲས་པ། མེ་ཏོག་ཁ་བྱེ་བ་དང་ཟུམ་པ་དང་ནོར་བུ་འོད་འབར་བ་དང་བྱ་སྐད་འབྱིན་མི་འབྱིན་ལས་ཤེས་སོ། །ཞེས་སྨྲས་སོ། །མེ་སྐྱེས་མཐར་བསྟན་པ་ལ་རབ་ཏུ་བྱུང་ཞིང་། དགྲ་བཅོམ་ཐོབ་པ་སོགས་རྒྱས་པར་བཤད་པ་ལྟར་ཡིན་ནོ། །འདི་ལ་དགོས་པ་ཡོད་དེ། ལྷ་ཕལ་པ་རྣམས་ཀྱི་མཐུ་ལ་ཡང་ཉིན་གྱི་དབྱེ་ཚུལ་དེ་བཞིན་ཡོད་ན། བདེ་བ་ཅན་སྤྲུལ་པའི་ཞིང་ཁམས་ཡིན་པས་རྟག་བརྟེན་ཐེར་ཟུག་གི་ཉིན་མཚན་ཐ་སྙད་མེད། སྐབས་འདིར་ཉིན་མཚན་ཐུན་བཟུང་ཞེས་པ། རེས་མོས་ཀྱི་ཐུན་བཟུང་སྟེ་མེ་ཏོག་བསྲུངས་པ་ལ། མི་ཡུལ་ལྟར་མཚུངས་པའི་ཚིག་གིས་བརྟགས་པ་ཡིན། དཔེར་ན་རྒྱ་གར་ན་གནམ་བསྐོས་ཞེས་པའི་ཐ་སྙད་མེད་ཀྱང་། ལོ་ཙཱ་བ་རྣམས་ཀྱི་དོན་ཐོབ་ཀྱི་དབང་དུ་བྱས་ནས་རྒྱལ་པོ་ཆེན་པོ་ལ་གནམ་བསྐོས་ཞེས་པར་བསྒྱུར་བ་དང་འདྲ། དེ་ལྟར་ལོག་རྟོག་འབྱུང་བ་ཡང་། ཐོས་པ་ཕྱོགས་རེར་ལྷུང་བའི་སྐྱོན་ཡིན་པས། ཐོས་བསམ་རྒྱ་མཚོ་ལྟ་བུ་མཛད་ན། ལོག་རྟོག་གུ་དོག་གི་ཤེས་བྱའི་འཆིང་བ་ལས་རྩོད་པའི་སྒྲོ་བཏགས་པ་དང་བྲལ་བར་འགྱུར་རོ། ༈ །གཞན་ཡང་། སྐྱེ་བ་པདྨའི་སྟེང་ནས་བརྫུས་ཏེ་སྐྱེ་བ་ལས། སྐྱེ་བ་གཞན་གྱི་མིང་ཡང་མི